**CCBE Δουβλίνο 12.05.2021**

**Συνεδρίαση Επιτροπής International Legal Services**

Τα σημαντικώτερα θέματα που συζητήθηκαν στη Συνεδρίαση, όπου παραστάθηκα, έχουν ως εξής:

**1. Ως γνωστόν, η Επιτροπή επεξεργάζεται ένα πλαίσιο κατευθυντήριων γραμμών, καταρχήν μη δεσμευτικών νομικά, ως προς την παροχή διεθνών νομικών υπηρεσιών από** Αλλοδαπό Νομικό Σύμβουλο (**Foreign Legal Consultant).**

 Κατά τη Συνεδρίαση, έγινε εκτενής διαλογική συζήτηση ως προς τους όρους, προϋποθέσεις και ιδίως το νομικό καθεστώς της δυνητικής παροχής διεθνών νομικών υπηρεσιών, στη βάση του μοντέλου του Αλλοδαπού Νομικού Συμβούλου (**Foreign Legal Consultant), με παρατηρήσεις των μελών ιδίως αναφορικά με ένα αναθεωρημένο μοντέλο κατευθυντήριων γραμμών δραστηριοποίησης του FLS.**

 **Συμφωνήθηκε να συζητηθεί το θέμα και στις επόμενες συνεδριάσεις, προκειμένου να διαμορφωθεί ένα κοινά αποδεκτό status, με τις υιοθετούμενες από πλευράς CCBE κατευθυντήριες αρχές λειτουργίας του FLS, στο πλαίσιο της νομοθεσίας της Ευρωπαϊκής Ένωσης** (ιδίως των υπ΄αριθμ. 98/5/EC, 77/249/EEC, και 2005/36 Οδηγιών)**, των διεθνών συνθηκών, του WTO και της εθνικής νομοθεσίας των κρατών-μελών.**

**2. Εξάλλου, στη συγκεκριμένη Συνεδρίαση της Επιτροπής παρέστη ο Αντιπρόεδρος του Εθνικού Ουκρανικού Δικηγορικού Συλλόγου (**Ukrainian National Bar Association**), Valentyn Gvozdiy , ο οποίος ενόψει της εμπόλεμης τρέχουσας κατάστασης στη χώρα του, ανέπτυξε την αναγκαιότητα δραστηριοποίησης των Ουκρανών Δικηγόρων εντός της Ευρωπαϊκής Ένωσης.**

 **Είναι σε εξέλιξη η επεξεργασία ενός κειμένου (επισυνάπτεται) αναφορικά με τα απαραίτητα δικαιολογητικά και προϋποθέσεις νομιμοποίησης των Ουκρανών Δικηγόρων εντός Ευρωπαϊκής Ένωσης, ενόψει της υπ΄αριθμ. 2022/554 Σύστασης της Ευρωπαϊκής Επιτροπής.**

 **Στο εν λόγω σχέδιο κειμένου επισημαίνεται από τον CCBE ότι, δεδομένου του θεμελιώδους χαρακτήρα του δικηγορικού επαγγέλματος στο σύστημα δικαστικής προστασίας, θα πρέπει να υπάρχει ένας σταθερός σύνδεσμος, καθώς και επαρκείς γνώσεις αναφορικά με την έννομη τάξη στην οποία ασκείται το επάγγελμα. Μάλιστα τονίζεται ότι, όσον αφορά τον καθορισμό των προϋποθέσεων της πρόσβασης των Ουκρανών Δικηγόρων στο επάγγελμα, τα κράτη απολαμβάνουν καταρχήν ελευθερία στον προσδιορισμό αυτών, εφαρμοζόμενων βέβαια των κανόνων και των περιορισμών της GATS.**

**Με βάση την GATS έχει διαμορφωθεί επίσης το εκπονηθέν σχέδιο ως προς το status του FLC, το οποίο περιορίζεται στην συμβουλευτική άσκηση του επαγγέλματος (δεν περιλαμβάνει λ.χ. παράσταση σε δικαστήρια) και μάλιστα, περιορίζεται στο δίκαιο της χώρας προέλευσης και στο διεθνές δίκαιο.**

 Ωστόσο, παρατηρείται στο εν λόγω σχέδιο κειμένου ότι κάποια κράτη μέλη έχουν διατυπώσει επιφυλάξεις ως προς τα ανωτέρω ή δεν έχουν υιοθετήσει σε εθνικό επίπεδο ένα νομοθετικό πλαίσιο που να καλύπτει το status του FLC, ή την αναγνώριση των δικηγόρων τρίτων χωρών και την πρόσβασή τους στο επάγγελμα.

 Στο πλαίσιο αυτό, και ενόψει της ισχύουσας κατάστασης αναφορικά με τους Ουκρανούς δικηγόρος, **ο CCBE επεσήμανε ότι θα ήταν επιθυμητό να υιοθετηθεί από τα κράτη μέλη ένα παρόμοιο πλαίσιο με αυτό του FLC και κάλεσε με το κείμενό του τους Συλλόγους των κρατών μελών:**

* **Α) Να παρέχουν με διαφάνεια την κατάλληλη και ευκόλως προσβάσιμη πληροφόρηση (πιθανόν και στην Ουκρανική γλώσσα) αναφορικά με την διαδικασία αναγνώρισης των πτυχίων και των επαγγελματικών αδειών.**
* **Β) Να υιοθετήσουν πιθανά μέτρα πιθανά μέτρα που απλοποιούν την διαδικασία της αναγνώρισης.**
* **Γ) Να ενισχύσουν την συνεργασία μεταξύ των συλλόγων.**

Επί του παρόντος θέματος θα ακολουθήσει σχετική συζήτηση και ψηφοφορία εντός του Ιουνίου.

**Αθήνα, 30/05/2022**

**Μιχαήλ Ι. Ανδρεοπούλης**

**Δικηγόρος στον Άρειο Πάγο**

**L.LM International Business Law (UK)**